REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj: 06-2/138-23

7. jul 2023. godine

B e o g r a d

ZAPISNIK

DEVETE SEDNICE ODBORAZA RAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 4. JULA 2023. GODINE

Sednica je počela u 12, 15 časova.

Sednicom je predsedavala Sandra Božić, predsednik Odbora.

Sednici su prisustvovali članovi Odbora: Ivan Antić, Stefan Adžić, Borislava Perić Ranković, Dragana Lukić, Danijela Vujičić, Olja Petrović, Andreja Savić, Željko Veselinović, Gorica Gajić, Borislav Novaković, Žombor Ujvari i Biljana Đorđević, kao i zamenici članova: Mirka Lukić Šarkanović (Tatjana Jovanović, član), Tatjana Manojlović (Dragana Rakić, član) i Radmila Vasić (Tamara Milenović Kerković, član).

Sednici nije prisustvovao član Odbora Borisav Kovačević, kao ni njegov zamenik.

Sednici je prisustvovao i narodni poslanik Bratimir Vasiljević (zamenik člana).

Sednici su prisustvovali predstavnici Ministarstva za brigu o porodici i demografiju: prof. dr Darija Kisić Tepavčević, ministar i Radica Bulajić, savetnik u Ministarstvu, dok je ispred Ministarstva za rad, zapošljavanje, boračka i socijalna pitanja prisustvovao Zoran Milošević, vršilac dužnosti pomoćnika ministra.

Na predlog predsednika Odbora, usvojen je (11 „za“, tri „uzdržana“) sledeći

D n e v n i r e d:

1. Razmatranje Predloga zakona o izmenama i dopunama Zakona o finansijskoj podršci porodici sa decom, koji je podnela Vlada, u načelu (broj 011-991/23 od 19. maja 2023. godine);

2. Razmatranje Predloga zakona o potvrđivanju Sporazuma o dopuni Sporazuma između Vlade Republike Srbije i Vlade Republike Francuske o socijalnoj sigurnosti, koji je podnela Vlada (broj 011-1185/23 od 16. juna 2023. godine).

Pre prelaska na razmatranje utvrđenog dnevnog reda, usvojen je većinom glasova (11 „za“, jedan „uzdržan, dva „nije glasalo“) i bez primedbi zapisnik Sedme sednice Odbora, održane 20. aprila 2023. godine. Takođe, većinom glasova (10 „za“, jedan „uzdržan“, tri „nije glasalo“) i bez primedbi usvojen zapisnik Osme sednice Odbora, održane 25. aprila 2023. godine.

Prva tačka dnevnog reda – **Razmatranje Predloga zakona o izmenama i dopunama Zakona o finansijskoj podršci porodici sa decom, koji je podnela Vlada, u načelu**

Predsednik Odbora je podsetila da je Vlada 19. maja 2023. godine, podnela Narodnoj skupštini Predlog zakona o izmenama i dopunama Zakona o finansijskoj podršci porodici sa decom, saglasno članu 167. Poslovnika Narodne skupštine. Istakla je da predložena zakonska rešenja, prvenstveno, treba da poboljšaju materijalni položaj preduzetnica i drugih radno angažovanih porodilja po osnovu fleksibilnih oblika rada, koja imaju za cilj uklanjanje institucionalnih uslova koji ograničavaju mogućnosti za žensko preduzetništvo i negativno utiču na motivaciju i namere žena da osnivaju i vode sopstveni posao. Ukazala je da ovim potezom se izjednačava položaj žena preduzetnica sa ženama zaposlenim kod poslodavca. Takođe, očekuje da predložene zakonske izmene i dopune se povoljno odraze i na broj novoosnovanih privrednih subjekata, kao i na stopu opstanka malih privrednih subjekata.

Uvodno predstavljanje Predloga zakonao izmenama i dopunama Zakona o finansijskoj podršci porodici sa decom podnela je prof dr Darija Kisić Tepavčević, ministar za brigu o porodici i demografiju. Tim povodom, ukazala je da je reč o preloženim zakonskim izmenama i dopunama kojima se uvode dodatna prava ženama koje samostalno obaljaju delatnosti ili koje su nosioci poljoprivrednog gazdinstva, ističući da ova grupa žena, u periodu kada se ostvare kao majke u vreme porodiljskog odsustva, nisu imale ista prava kao žene koje su u radnom odnosu. Osvrnula se da se prvi deo predloženih zakonskih izmena i dopuna odnosi na dužinu trajanja porodiljskog odsustva (uključujući trudničko odsustvo, kao i odsustvo radi nege deteta) koje je za žene preduzetnice bilo u trajanju od jedne godine kada rode treće ili svako naredno dete, dok je za žene koje su u radnom odnosu bilo u trajanju od dve godine. Ovim predloženim zakonskim izmenama i dopunama, istakla je da se produžava odsustvo nakon rođenja deteta u trajanju od dve godine i na žene koje samostalno obavljaju delatnost. Takođe, osvrnula se i na drugi deo predloženih zakonskih izmena i dopuna gde supružnici žena koje samostalno obaljaju delatnost ili koje su nosioci poljoprivrednog gazdinstva, nakon tri meseca od rođenja deteta, imaju pravo na korišćenje porodiljskog odustva, a sve u cilju izjednačavanja položaja žena.

U diskusiji su učestvovali članovi i zamenici članova Odbora: Sandra Božić, Tatjana Manojlović, Biljana Đorđević, Radmila Vasić, Željko Veselinović, Gorica Gajić, Danijela Vujičić, kao i prof. dr Darija Kisić Tepavčević, ministar.

Narodni poslanik Tatjana Manojlović, zamenik člana Odbora je iznela slučaj Senke Jankov, profesora sociologije iz Zrenjanina koja je, po njenim rečima, suspendovana i udaljena sa nastave iz političkih razloga i koja je nakon 40 dana dobila priliku da iznese svoju odbranu, pa s tim u vezi je i postavila pitanje da li su predstavnici ministarstva informisani o pomenutom događaju.

Predsednik Odbor je zamolila sve prisutne da se prilikom diskusije pridržavaju utvrđenog dnevnog reda, a da pod tačkom razno, ako postoji osnova i ako se postigne dogovor, mogu da se iznesu druge teme.

Narodni poslanik Biljana Đorđević, član Odbora je podsetila da se Zakon o finansijskoj podršci porodici sa decom više puta menjao i dopunjavao, odnosno da su pojedine njegove odredbe proglašavane od strane Ustavnog suda neustavne i zbog toga je mišljenja da je zakon loše napisan i da je potrebno imati potpuno novi zakon. Istakla je da će podržati Predlog zakona o izmenama i dopunama Zakona o finansijskoj podršci porodici sa decom čijim će usvajanjem da se ispravi učinjena nepravda prema ženama preduzetnicama. Takođe, osvrnula se na to da je Republika Srbija potpisnica Međunarodne konvencije rada o zaštiti materinstva i da ne bi trebalo da pravi razliku između trudnica i porodilja bez obzira o tome kakav je njihov oblik zaposlenosti. Mišljenja je da i dalje imamo žene, u našem društvu, koje će biti diskriminisane i nakon usvajanja predloženih zakonskih izmena i dopuna (npr. frilenserke). Istakla je da postoji još jedna diskriminatorna odredba u važećem zakonu, koja ostaje na snazi, a to je odredaba o uslovima za primanje roditeljskog dodatka koja je, po njenim rečima, vid posebne diskriminacije prema romima. S tim u vezi, uputila je apel da se, u određenom vremenskom periodu, ispravi ova odredba kako ne bi Ustavni sud kasnije istu odredbu proglasio neustvanom jer mišljenja je da predložene izmene i dopune nisu davanje dodatnih prava ženama već ispravljanje nepravdi donošenjem zakona.

Prof dr Darija Kisić Tepavčević, ministar se zahvalila na komentarima i dala odgovore uz detaljna obrazloženja. Ukazala je da predložena zakonska rešenja nisu iz razloga što je Ustavni sud doneo takvu odluku jer znatno pre njegove odluke inicirane su predložene zakonske izmene i dopune. Složila se sa time da se Zakon o finansijskoj podršci porodici sa decom više puta menjao ali sa ciljem da bude dodatno bolji jer od 2018. godine kada je u primeni, otvoren je još širi spektar prava, dok je sam Zakon osnova na kojoj počiva činjenica da se dobija finansijska pomoć i podrška porodici sa decom u vrednosti od 87 milijardi dinara čime se dokazuje da naša zemlja nikada nije imala veća finansijska izdvajanja u ovoj oblasti. Osvrnula se na potencijalnu diskriminaciju zasnovanu na etničkoj pripadnosti, ocenivši da se slaže sa time i da su inicirane promene u tom delu (nisu odmah inicirane već se prolongiralo zbog posledica dešavanja). Istakla je činjenicu da sve žene i dalje imaju prava na isti način i da ni jednoj ženi nije uskraćeno pravo koje joj pripada, imajući u vidu sve okolnosti.

Narodni poslanik Radmila Vasić, zamenik člana Odbora je istakla da će predloženi zakon podržati i da se zalaže da se nepravda prema ženama preduzetnicama ispravi. Polazeći od procene finansijskog efekta primene zakona, postavila je pitanje da li je, u tom smislu, dobro izanalizirano kada se radilo na zakonu, imajući u vidu broj od 2000 žena preduzetnica (ili je taj broj veći). Imajući u vidu izmene i dopune koje je zakon, do sada, pretrpeo, predložila je da se izradi jedan novi zakon koji bi rešio pitanje diskriminacije, po svakom osnovu, sa posebnim osvrtom da porodilja treba da ima svaku regulisanu zakonsku vrsti pomoći od države, posebno majke koje imaju više od troje dece. Mišljenja je da naša država treba porodice sa troje i više dece da ceni i da ih postavi na mesto koje im pripada, imajući u vidu demografsku sliku Republike Srbije. Interesovala se za konkretne podatke, kada je u pitanju teritorija Kosova i Metohija, o broju žena preduzetnica i broju rođenih beba. Takođe, postavila je pitanja, s obzirom da se Predlog zakona primenjuje od 1. juna 2023. godine, da li se planiralo da se obuhvate i žene preduzetnice koje bi možda mogle da budu obuhvaćene ovim zakonom (npr: jedan godina pomoći porodici i ženama preduzetnicama koje ne obuhvata ovaj Predlog zakona), odnosno predložila je da se razmisli u pravcu da se predloženim zakonom obuhvate i žene preduzetnice koje su u periodu kada bi ovaj zakon mogao da važi (za vremenski perod od dve godine).

Prof dr Darija Kisić Tepavčević, ministar je polazeći od procene finansijskog efekta primene Predloga zakona, istakla da nažalost broj nije veći od 2000 žena, odnosno 1987 žena je bilo prošle godine, ukazujući da je to egzantan broj na osnovu izdatih rešenja o isplaćenim roditeljskim dodacima gde se vidi dete po rođenju, osnova vrste delatnosti koje majka obavlja i količini novca koje dobija za treće dete. S tim u vezi, mišljenja je da se radi o manjem broju žena preduzetnica koje će ovakva zakonska ispravka da motiviše za rađanjem dece. Pojasnila je da se očekuje da zakon bude u primeni kada ga Narodna skupština usvoji, kao i da postoji pravni osnov u slučaju da je neka majka oštećena u pogledu vremena stupanja na snagu zakona. Poseban osvrt je napravila na dodatnu pomoć i podršku koja se pruža majkama u Republici Srbiji koje su rodile više od troje dece.

Narodni poslanik Željko Veselinović, član Odbora je rekao da će podržati Predlog zakona kojim se delimično ispravlja nepravda prema ženama preduzetnicama. Takođe, postavio je i pitanje zašto je vladajuća većina u Narodnoj skupštini odbila da uvrsti u dnevni red sednice Narodne skupštine Predlog zakona o radu koje je predložio zajedno sa Udruženjem Sloga, imajući u vidu, po njegovim rečima, da je to jedna sistemski predlog zakona kojim bi se rešili svi problemi iz radnih odnosa, kao i problemi iz sličnih oblasti.

Narodni poslanik Gorica Gajić, član Odbora je pohvalila što je pred Narodnom skupštinom Predlog zakona o izmenama i dopunama Zakona o finansijskoj podršci porodici sa decom jer je upravo pomenuti zakon jedna od mera za poboljšanje nataliteta u Republici Srbiji. Pozdravila je što je Ministarstvo imalo sluha da prepozna i otkloni nedostatke učinjene prema ženama preduzetnicama i nosiocima poljoprivrednog gazdinstva. Mišljenja je da je potrebno da svi budemo na liniji kako bi se natalitet u Republici Srbiji poboljšao i zato je uputila poziv da se Predlog zakona prihvati.

Narodni poslanik Danijela Vujičić, član Odbora je pozdravila Predlog zakona koji predstavlja odgovor jedne stabilne, opredeljene i odgovorene države u oblasti populacione politike, uključujući i demografske potrebe. Istakla je da razlozi za donošenje zakona proizilaze iz sveobuhvatne analize njegove dosadašnje primene u praksi i potrebe za izmenama i dopunama postojećih zakonskih rešenja. Ukazala je da je ozbiljna država, sa stabilnom ekonomijom obezbedila finansijska sredstva za sprovođenje Predloga zakona, sa posebnim osvrtom na to da je neophodno da se dodatno pojača populaciona politika u Republici Srbiji. Detaljno je dala obrazloženje u vezi sa odlukom Ustavnog suda u pogledu neustavnih odredbi i rekla je, na kraju, da je na teritoriji Kosova i Metohije, zaključno sa 31. decembrom 2022. godine, rođeno 585 beba više nego 2021. godine, što pokazuje da natalitet u južnoj srpskoj pokrajini raste.

Odbor je jednoglasno (15 „za“), odlučio da predloži Narodnoj skupštini da prihvati Predlog zakona o izmenama i dopunama Zakona o finansijskoj podršci porodici sa decom, koji je podnela Vlada, u načelu.

Za izvestioca Odbora na sednici Narodne skupštine, određena je većinom glasova ( 12 „za“, tri „nije glasalo“) Sandra Božić, predsednik Odbora.

Druga tačka dnevnog reda – **Razmatranje Predloga zakona o potvrđivanju Sporazuma o dopuni Sporazuma između Vlade Republike Srbije i Vlade Republike Francuske o socijalnoj sigurnosti, koji je podnela Vlada**

Predsednik Odbora je podsetila da je Vlada 16. juna 2023. godine, podnela Narodnoj skupštini Predlog zakona o potvrđivanju Sporazuma o dopuni Sporazuma između Vlade Republike Srbije i Vlade Republike Francuske o socijalnoj sigurnosti, sa predlogom da se uzme u pretres.

Uvodno predstavljanje Predloga zakonao potvrđivanju Sporazuma o dopuni Sporazuma između Vlade Republike Srbije i Vlade Republike Francuske o socijalnoj sigurnosti podneo je Zoran Milošević, vršilac dužnosti pomoćnika ministra za rad, zapošljavanje, boračka i socijalna pitanja. Posebno je istakao da je predložena dopuna Sporazuma izuzetno retka situacija između dve države, uz podsećanje da je Sporazum potpisan 2014. godine, a usvojen, od strane Narodne skupštine, 2016. godine. Naime, obrazložio je da je, u međuvremenu, Republika Francuska zatražila da se izvrši izmena jednog člana Sporazuma, odnosno da se precizira šta se podrazumeva pod francuskom teritorijom. Mišljenja je da predložena dopuna Sporazuma nije bila neophodna ali je neuporedivo bilo lakše Republici Srbiji da prihvati dopunu kako bi i Sporazum stupio na snagu. Osvrnuo se na to da je Republika Francuska zatražila od Republike Srbije tamo gde se spominje koja francuska teritorija da se te teritorije tretiraju kao prekomorske teritorije na koje se primenjuje opšti sistem socijalne sigurnosti Republike Francuske a to su: Gvadalupa, Sen - Marten, Sen - Bartelemi, Martinik, Reinion i Gvajana. Ukazao je da Republika Francuska, takođe traži da se pomenute teritorije podrazumevaju da su francuske teritorije gde je, po njegovom mišljenju, i bez podrazumevanja to njihova teritorija ali je u interesu Republike Srbije da se prihvati dopuna Sporazuma tako što su potpisana pisma o razmeni i izrazio očekivanja da će uskoro dopuna Sporazuma i da stupi na snagu, odnosno do kraja godine. Iskoristio je priliku da podseti da je Sporazum na snazi od 1951. godine i da se, u međuvremenu, više puta menjao, a sve u cilju da se usaglase principi koji važe za sve.

U diskusiji su učestvovali članovi i zamenici članova Odbora: Sandra Božić i Radmila Vasić, kao i prof. dr Darija Kisić Tepavčević, ministar i Zoran Milošević, vršilac dužnosti pomoćnika ministra.

Prof dr Darija Kisić Tepavčević, ministar se posebno osvrnula na sporazume o socijalnoj sigurnosti koje je naša država potpisala sa drugim državama, ukazujući da su ti sporazumi izuzetno važni i da su u interesu građana, kao i da se donose u cilju sigurnosti i obezbeđivanja prava naših radnika (npr. sporazum naše zemlje sa Australijom o socijalnoj sigurnosti).

Narodni poslanik Radmila Vasić, zamenik člana Odbora je postavila pitanje da li ovom predloženom dopunom Sporazuma postoje nove povlastice u odnosu na Sporazum koji je na snazi od 1951. godine, odnosno da li se Sporazum primenjivao od 2014. godine do sada. Takođe, mišljenja je da predloženom dopunom Sporazuma Republika Francuska pokazuje nepoštovanje prema Republici Srbiji, imajući u vidu da je Republika Srbija Sporazum potvrdila još 2015. godine, dok Republika Francuska još to nije učinila. Polazeći od toga da Republika Srbija treba dopunom Sporazuma da prihvati francuske prekomorske teritorije na koje se već primenjuje opšti sistem socijalne sigurnosti Republike Francuske, ineresovala se kako i na koji način je Republika Srbija, ovim Sporazumom, zaštitila teritoriju Kosova i Metohije, odnosno kako se izborila da u Sporazumu bude i deo teritorije Kosova i Metohije, imajući u vidu da je Republika Francuska priznala nezavisnost teritorije Kosova i Metohije.

Zoran Milošević, vršilac dužnosti pomoćnika ministra je odgovarajući na pitanja ukazao da se i dalje primenjuje Sporazum iz 1951. godine dok novi Sporazum koji je stupio na snagu 2015. godine ukazuje da je Republika Francuska, u odnosu na teritoriju Republike Srbije, prihvatila teritoriju Republike Srbije kao „državna teritorija Republike Srbije“. Naime, polazeći od Sporazuma iz 2015. godine, osvrnuo se na način refundacije troškova kod zdravstva, neposrednu isplatu stečenih prava, princip osiguranja idr.

Odbor je većinom glasova (13 „za“, dvoje „nije glasalo“), odlučio da predloži Narodnoj skupštini da prihvati Predlog zakona o potvrđivanju Sporazuma o dopuni Sporazuma između Vlade Republike Srbije i Vlade Republike Francuske o socijalnoj sigurnosti, koji je podnela Vlada

Za izvestioca Odbora na sednici Narodne skupštine, određena je većinom glasova (10 „za“, četiri „nije glasalo“) Sandra Božić, predsednik Odbora.

Sednica Odbora je završena u 13, 00 časova.

SEKRETAR ODBORA PREDSEDNIK ODBORA

Jelena Đorić Sandra Božić